# Esteettömyys- ja saavutettavuustiedot yliopistojen ja ammattikorkeakoulujen verkkosivuilla vuonna 2017

## Sari Hanska/Tampereen ammattikorkeakoulu

## Taustaa

OHO! –hankkeen (Opiskelukyvyn, hyvinvoinnin ja osallisuuden edistäminen korkeakouluissa -hanke) yhteydessä kartoitettiin syksyllä 2017, miten helposti opiskeluun liittyvät es­teettömyys- ja saavutettavuustiedot ovat löydettävissä ja luettavissa kaikkien maamme nykyisten 15 yliopiston ja 25 ammattikorkeakoulun verkkosivuilta. ESOK-hankkeen toi­mesta vuonna 2009 tehtiin edellinen arviointi nimeltä Esteettömyys korkeakoulujen verkko­sivuilla ja siinä tutkittiin tuolloin toiminnassa olleen 56 korkeakoulun sivustot. Tässä em. ar­vioinnissa oli mukana myös korkeakoulujen aloitussivujen saavutettavuus- ja esteettö­myys­tietojen lisäksi teknisen esteettömyyden testaaminen, mikä nyt tehdyssä kar­toituk­sessa jätettiin kokonaan pois.

Korkeakoulujen aloitussivut ovat yleisilmeiltään muuttuneet kovin markkinointipainotteisiksi viime aikoina ja erilaisista kuvista, videoista sekä runsaasta värien käytöstä on tullut yhä tärkeämpiä verkkoviestinnän kannalta. Sivuille on kerätty hyvin paljon informaatiota monista aihepiireistä koskien varsinaista opiskelua ja tutkimusta, mutta myös ajan­kohtaisista asioista, tapahtumista ja korkeakoulujen ulkopuolisille toimijoille tarjoamista palveluista ja yhteistyöstä. Linkit eri sosiaalisiin medioihin (mm. Twitter, Facebook, LinkedIn, Instagram, YouTube ja Instagram) ovat nykypäivää ja siksi yleensä hyvin selke­ästi esillä. Esteettö­myyttä ja saavutettavuutta ei olla kuitenkaan samalla tavalla koettu merkittäväksi markki­nointi- tai kilpailukeinoksi uusia hakijoita ja opiskelijoita houkutelta­essa.

## Toteutus ja tulokset

Tässä kartoituksessa kiinnitettiin erityistä huomiota siihen, miten kattavasti opintojen esteet­tömyyteen ja saavutettavuuteen liittyvistä palveluista kerrotaan kunkin korkeakoulun verkkosivustolla ja kuinka keskitetysti nämä tiedot esitetään esimerkiksi opiskelemaan hakevalle ja verkkosivuilta erilaista saavutettavuustietoa etsivälle. Tarkastelun kohteena oli­vat maininnat

* opintojen erityisjärjestelyistä
* lukitestausmahdollisuudesta ja Celian palveluista
* esteettömyydestä vastaavan henkilön yhteystiedoista
* fyysisen ympäristön ja kansainvälisen vaihdon esteettömyydestä
* viestinnän ja kirjastopalveluiden saavutettavuudesta
* sivuston kielivalikoimasta.

Kartoituksesta ilmeni, että korkeakoulujen verkkosivuihin tutustuva ja opintojaan vasta harkitseva ei löydä lainkaan esteettömyyteen tai saavutettavuuteen liittyvää tietoa kaikkiaan neljän yliopiston ja seitsemän ammattikorkeakoulun sivustoilta. Tämä tarkoittaa, että 27,5 %:a kaikista korkeakouluista ei julkisesti tarjonnut näitä tietoja, vaan ne olivat oletettavasti luettavissa intranetissä, jonne pääsi ainoastaan erillisillä tunnuksilla. Yliopistoista Tampereen ja Lappeenrannan teknilliset yliopistot, Taideyliopisto sekä Maanpuo­lustus­korkeakoulu eivät olleet julkaisseet mitään aiheeseen liittyvää tietoa. Ammatti­korkea­kouluista Centria amk, Humanistinen amk, Metropolia amk, Saimaan amk, Sata­kunnan amk, Turun amk ja Yrkeshögskolan Novia kuuluvat tähän samaan joukkoon.

Vuoden 2009 arvioinnissa tietoa esteettömyyspalveluista ei ollut saatavilla noin 57 %:lta kaikista korkeakouluista, joten luvut ovat selvästi parantuneet viimeisen kymmenen vuoden aikana. Toisaalta tietojen sijainnin sirpaleisuus, sen määrä ja sisältö vaihtelivat hyvin paljon korkeakoulusta riippuen. Jotkut korkeakoulut tyytyivät nimittäin ainoastaan totea­maan, että kyseisessä oppilaitoksessa huomioidaan esteetön opiskelu ja pyydetään opis­kelijaa ottamaan yhteyttä joko opinto-ohjaajaan, opintopsykologiin tai ammatti­korkea­kouluissa usein myös erityisopettajaan, mikäli tukitarve niin vaatii. Osa vastaavasti mainitsi, että intranetiin kirjautumalla voi lukea asiasta lähemmin. Näitä vain hyvin vähän tietoa tarjoavia korkeakouluja olivat Svenska handelshögskolan, Kaakkois-Suomen amk, Karelia amk ja Laurea amk.

Kuvaavaa oli myös, että vain hyvin harvalla korkeakoululla kaikki esteettömyys- ja saavu­tettavuustiedot löytyivät nopeasti yhdestä keskitetystä paikasta. Liian usein informaatiota täytyi etsiä hakupalvelun kautta ja käyttämällä erilaisia aiheeseen liittyviä hakusanoja (esim. esteettömyys, esteetön opiskelu, saavutettavuus, lukivaikeus, oppimisvaikeus, erityinen tuki, erilainen oppija, erityisopettaja, opintopsykologi) saattoi löytää jonkun yksittäi­sen asiaa koskevan tai sivuavan sivuston tai dokumentin (vrt. Helsingin yliopisto). Hyvin harvan korkeakoulun tarjoama tieto löytyi nopeasti ilman vaivalloista ja aikaa vievää etsi­mistä. Vastaavanlainen tulos saatiin vuoden 2009 arvioinnissakin.

Yliopistoista Aallon, Jyväskylän, Tampereen ja Vaasan yliopiston sekä Åbo Akademin verkkosivuilta sai kattavimman tiedon esteettömyydestä ja saavutettavuudesta. Ammatti­korkeakouluista mm. Arcada amk, Savonia amk ja Jyväskylän amk kunnostautuivat tiedottamisessaan.

Hakijan on kovin vaikea vertailla verkkosivuilla tarjolla olevaa esteettömyys- ja saavutettavuus­tietoa ei pelkästään sen hajanaisuuden takia, vaan myös tiedon määrän ja sisällön vaihtelun vuoksi. Vain osalla korkeakouluista tieto oli koottu keskitetysti erilaisiin opiskelijalle suunnattuihin oppaisiin, kuten esimerkiksi Esteetön opiskelu -oppaaseen (Oulun amk) tai Erilaisen oppijan oppaaseen (Haaga–Helia amk). Vaasan yliopisto, Savonia amk ja Kajaanin amk olivat koonneet tiedot esteettömyyssuunnitelmaan, esteettö­myyskuvaukseen tai yhdenvertaisuussuunnitelmaan. Huomio kiinnittyi myös siihen, että ainoastaan 17 korkeakoulua (42,5 %) ilmoitti julkisesti verkkosivuillaan oppi­laitoksensa esteettömyys- ja saavutettavuusasioista vastaavan henkilön yhteystiedot.

## Erityisjärjestelyt

Erityistä tukea tarvitsevalle opiskelijalle on tarjolla erilaisia tukitoimia ja erityisohjausta riippuen korkeakoulusta. Korkeakoulujen yleisesti tarjolla olevat erityisjärjestelyt olivat seuraavat:

* lisäaika tenteissä
* vaihtoehtoiset joustavat suoritustavat
* mahdollisuus erilaisten apuvälineiden käyttöön
* yksilöllinen ohjaus
* rauhallinen tenttitila
* kirjallisen tentin suullinen täydentäminen
* saavutettava kurssimateriaali
* oppimisympäristön esteettömyys
* kirjaston tarjoamat pidennetyt kurssikirjojen laina-ajat.

Åbo akademi tarjosi em. tavanomaisempien erityisjärjestelyiden lisäksi opiskelijoilleen käytettäväksi / lainattavaksi mm. lukukameraa ja skannaavaa kynää, mutta myös erilaisia tieto­koneelle valmiiksi asennettuja apuohjelmia ja sovelluksia, kuten oikeinkirjoitusohjelmia sekä puhesynteesiä. Jyväskylän yliopistossa oli opiskelijoiden käyttöön tarkoitettu lepo­huone. Muiden korkeakoulujen sivustoilta ei löytynyt tietoa tällaisista palveluista. Lapin, Vaasan, Tampereen ja Savonia ammattikorkeakouluissa oli käytössä erillinen erityis­järjestelypassi, tukiseteli, lukipassi tai lukikortti, jota vastaan erityistä tukea tarvitseva sai itselleen tarvittavia erityisjärjestelyitä. Tällaista järjestelmää ei yliopistoilla ollut.

## Lukivaikeuden toteaminen ja Celian palvelut

Ammattikorkeakoulut ovat selvästi panostaneet yliopistoa aktiivisemmin opiskelijoidensa lukivaikeusasioihin. Yhdessätoista eli 44 %:ssa ammattikorkeakouluista järjestettiin opiske­lijalle joko lukiseula, lukiarviointi tai yksilötesti, mutta yliopistoista ainoastaan Åbo akademi tarjosi mahdollisuutta osallistua lukitestiin. Lukitestaukset ovat keskittyneet ennemmin ammatti­korkeakouluissa tehtäviksi ehkä sen vuoksi, että osassa ammattikorkeakouluista on erityisopettajia, joiden työnkuvaan testaus sisältyy. Korkeakoulut vaativat opiskelijalta asiantuntijalausunnon, jotta tämä voi hakea erityisjärjestelyitä, mutta sivustoilla ei kerrota, mistä esimerkiksi lukilausunnon saa, jos lukitestiä ei ole mahdollista tehdä ko. korkea­koulussa.

Tiedot saavutettavan kirjallisuuden ja julkaisemisen asiantuntijakeskus Celian tuottamista palveluista lukemisesteisille opiskelijoille löytyivät peräti yhdeksän yliopiston esteettö­myyttä ja saavutettavuutta koskevilta sivuilta, joten myös yliopistoissa on tällä tavoin havah­duttu lukemisesteisten palvelemiseen. Huomattavasti useamman ammattikorkea­koulun kuin nykyisen yhdeksän soisi kuitenkin lisäävän tiedon lukemisesteisille tarkoitetun kirjalli­suuden lainausmahdollisuudesta. Viisi lukiseulaa tai –testiä tarjonneista ammatti­korkeakouluista ei ollut nähnyt Celian palveluita lainkaan mainitsemisen arvoisina. Tässä kartoituksessa ei tutkittu eri korkeakoulujen kirjastojen omia sivustoja, vaan ainoastaan sitä, miten mm. Celian palveluista kerrottiin yleisten saavutettavuusasioiden yhteydessä.

## Fyysinen ympäristö, viestintä ja kansainvälinen vaihto

Jonkinasteista tietoa fyysisten ympäristöjen esteettömyydestä ja saavutettavuudesta löytyi yhteensä 17 korkeakoulun sivulta. Yli puolelta (53,3 %) yliopistojen sivuilta informaatio löytyi, kun taas ammattikorkeakoulut jäivät selvästi alle tämän yhdeksällä maininnallaan (36 %). Vuonna 2009 tehdyn kartoituksen mukaan luvut olivat yliopistojen osalta 58,8 % ja am­matti­korkeakoulujen 45,8 % eli esteettömistä tiloista tiedottaminen on selvästi vähen­ty­nyt koko korkeakoulukentällä, vaikka oletettavasti erilaisia esteettömyyskartoituksia on tällä saralla vuosien varrella tehty.

Viestinnän saavutettavuutta käsiteltiin ainoastaan viiden korkeakoulun verkkosivuilla (12,5 %), ja kirjastopalveluiden saavutettavuudesta voi lukea seitsemältä sivustolta (17,50 %). Syksyllä 2018 voimaan astuva Saavutettavuusdirektiivi saattaa oletettavasti muuttaa vies­tinnän saavutettavuutta koskevia lukuja lähivuosina.

Opiskelijoiden esteettömästä kansainvälisestä vaihto-opiskelusta ja työharjoittelusta ulko­mailla löytyi tietoa viideltä eri yliopistolta, mutta ammattikorkeakoulusektorilta ainoastaan Jyväskylän amk oli julkaissut asiasta verkkosivuillaan informaatiota. Tämä tarkoittaa 15 %:a korkeakouluistamme. Osaksi korkeakoulujen kansainvälistymisetä voidaan kuitenkin lukea se, että englannin voi nykyään valita ihan jokaisen korkeakoulun verkkosivuston kieleksi suomen tai ruotsin lisäksi. Muutamissa korkeakouluissa suomi (Åbo akademi), ruotsi (Aalto yliopisto, Helsingin yliopisto, Taideyliopisto, Vaasan yliopisto, Maanpuolustus­korkeakoulu, Lapin amk ja Poliisiammatti-korkeakoulu), venäjä (Lappeenrannan teknillinen yliopisto, Karelia amk ja Saimaan amk) sekä saame (Lapin ylipisto) löytyivät kielivalikosta. Huomionarvoista kuitenkin on, ettei kaikki tarjolla oleva tieto ole saatavilla yhtä laajasti kaikilla kielillä.

## Lähteet

[Esteettömyys korkeakoulujen verkkosivuilla 2009. ESOK-hanke](http://www.esok.fi/esok-hanke/julkaisut/arvio/09/arviointi/) (http://www.esok.fi/esok-hanke/julkaisut/arvio/09/arviointi/).